
Peroxidazin szerepének vizsgálata zsírszövetben

Kulcsszavak: peroxidazin; zsírszövet; peroxidáz
Bevezetés: A Peroxidazin (PXDN) egy számos szövetben kifejeződő hem-peroxidáz, ami a kollagén IV protomerek kovalens keresztkötését képes katalizálni, egyéb fehérjedoménjei révén pedig fehérje-fehérje kölcsönhatásokban vehet részt. Zsírszövetben a PXDN és a kollagén IV szintje is igen magas. A munkacsoportunk által korábban létrehozott PXDN génhiányos egértörzs knockout példányain azt figyeltük meg, hogy testsúlyuk többnyire kisebb, és boncolásukkor kevesebb zsírszövet látható a hasüregükben vad típusú társaikhoz képest.
Célkitűzés:
PXDN génhiányos egereken a zsírszövet makroszkópos és mikroszkópos elemzése, génexpressziós vizsgálata.
In vitro adipocita irányban differenciáltatott fibroblaszt sejtekben a PXDN és kollagén IV expresszió jellemzése.
Az egerek zsírszövetéből háromdimenziós primer organoid sejtkultúrák létrehozása és in vitro vizsgálata.
Módszer
Az egerek zsírszövetének méretét izoflurán anesztéziában, MRI vizsgálattal határoztuk meg az egyetem Kvantitatív In Vivo Molekuláris Képalkotó Munkacsoportjának segítségével.
A szövettani elemzéshez paraffinba ágyazott perigonadalis (PGN) fehér és interscapuláris barna zsírszövetet festettünk hematoxilin-eozinnal, illetve antigén feltárást követően végeztünk immunjelölést.
Kvantitatív PCR elemzésekhez a perigonadalis zsírszövetből tisztítottunk RNS-t. A qPCR reakciókat Taqman próbákkal végeztük el.
2 dimenziós zsírsejtdifferenciálási protokollhoz 3T3-L1 fibroblast sejteket használtunk.
3 dimenziós organoid kultúrák létrehozásához PGN zsír SVF (stromal vascular fraction) sejtjeit izoláltuk, és ezekből 96-lyukú alacsony adhéziós plateken indítottuk az organoid kultúrák differenciáltatását.
Eredmények: In vivo kvantifikáltuk a PXDN-KO és VT egerek (n=5-5) közötti zsírtömeg eltéréseket. Szövettani elemzéssel jelentős eltérést találtunk a KO állatokban. A zsírszövet barnulás markerei nem mutattak eltérést qPCR mérésben. PXDN és kollagén IV expressziót jellemeztük 2D kultúrában, 3T3-L1 sejteken. Beállítottunk egy protokollt 3D primer organoid adipocita kultúra létrehozására.
Következtetések: A bemutatott kísérletek egy folyamatban lévő kutatás részeredményei, ezért végső következtetést levonni még nem tudunk, de a fentiekben bemutatott 3D szferoid kultúrák további részletes szövettani elemzésével lehetőségünk lesz eldönteni, hogy in vivo a PXDN hiánya sejt-autonóm módon befolyásolja-e a zsírsejt-differenciálódást és -működést vagy inkább a PXDN hiányának szisztémás következményeit látjuk a zsírszövetben érvényesülni.



